**Likumprojekta „Grozījumi Bāriņtiesu likumā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Koncepciju “Par adopcijas un ārpusģimenes aprūpes sistēmu pilnveidošanu”, kas apstiprināta ar Ministru kabineta 2015.gada 9.marta rīkojuma Nr.114, (turpmāk – Koncepcija) jautājumu par papildu valsts budžeta līdzekļu piešķiršanu Labklājības ministrijai (turpmāk – Ministrija) adopcijas un ārpusģimenes aprūpes sistēmu pilnveidošanai paredzēts izskatīt Ministru kabinetā kopā ar visu ministriju un centrālo valsts iestāžu priekšlikumiem prioritārajiem pasākumiem.  Atbilstoši Ministru kabineta 2017.gada 8.septembra sēdes protokollēmuma Nr.44 1.§ 15.punktam atbalstīts priekšlikums piešķirt finansējumu Ministrijas prioritārajam pasākumam „Alternatīvo ģimenes aprūpes formu attīstība” - Koncepcijā paredzēto pasākumu īstenošanai 2018.gadā 163 894 euro apmērā, kuru ietvaros plānots izveidot Audžuģimeņu informācijas sistēmu un Aizgādnības informācijas sistēmu. Aizgādnības informācijas sistēmas tiesiskais regulējums noteikts 2017.gada 15.jūnija grozījumos Bāriņtiesu likumā, kas stājušies spēkā no š.g. 13.jūlija.  Ministru kabineta 2017. gada 28. martā rīkojuma Nr. 141 “Par likumprojekta "Par vidēja termiņa budžeta ietvaru 2018., 2019. un 2020. gadam" un likumprojekta "Par valsts budžetu 2018. gadam" sagatavošanas grafiku” pielikuma 17.punkts paredz ministrijām līdz 2017.gada 26.septembrim sagatavot un iesniegt Ministru kabinetā likumprojektu paketē iekļaujamos likumprojektus.  Lai nodrošinātu Audžuģimeņu informācijas sistēmas izveidošanu, izstrādāts likumprojekts "Grozījumi Bāriņtiesu likumā” (turpmāk – likumprojekts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2005.gada 29.novembra noteikumu Nr.898 “Valsts bērnu tiesību aizsardzības inspekcijas nolikums” 3.9.apakšpunktu Valsts bērnu tiesību aizsardzības inspekcija (turpmāk – Inspekcija) veic audžuģimeņu uzskaiti. Šobrīd uzskaitei nav izveidota vienota valsts informācijas sistēma, kas atbilstu Valsts informācijas sistēmu likuma prasībām. Līdzšinējā prakse (skatīt 1.shēmu) paredz informācijas apriti starp bāriņtiesām un Inspekciju, lai bērnam, kurš nonācis ārpusģimenes aprūpē, atrastu piemērotu audžuģimeni.  1.shēma  **Audžuģimeņu uzskaitē ievadīto datu procesa apraksts**   1. **Audžuģimenes statusa iegūšana**   Audžuģimenes (personas vai laulāto) pieteikuma u.c. dokumentu (ģimenes ārsta izziņu par veselības stāvokli un psihiatra un narkologa atzinumu par laulāto (personas) veselības stāvokli) iesniegšana bāriņtiesā  ↓  Bāriņtiesa pārbauda iesniegtos dokumentus un to atbilstību  ↓  Bāriņtiesa 1 mēneša laikā izvērtē un lemj par piemērotību audžuģimenes pienākumu veikšanai  ↓  Audžuģimene apgūst apmācību programmu  ↓  Bāriņtiesa, piesaistot speciālistus, mēneša laikā pēc mācību kursa beigām veic pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu  ↓  Bāriņtiesa pieņem lēmumu par audžuģimenes statusu  ↓  Lēmuma norakstu bāriņtiesa trīs darbdienu laikā izsniedz audžuģimenei un nosūta Inspekcijai  ↓  Inspekcijas atbildīgie speciālisti ievada informāciju par audžuģimeni uzskaites sistēmā   1. **Bērna nonākšana audžuģimenē**   Bāriņtiesa pieņēmusi lēmumu par bērna šķiršanu no ģimenes  ↓  Bāriņtiesa pieprasa informāciju Inspekcijai par piemērotas audžuģimenes atrašanu  ↓  Inspekcijas darbinieki uzskaites sistēmā atbilstoši bērnu profilam piemeklē atbilstošu audžuģimeni  ↓  Inspekcija nodod informāciju bāriņtiesai par potenciālo, brīvo audžuģimeni  ↓  Bāriņtiesa sazinās ar audžuģimeni  ↓  Ja audžuģimene piekrīt, bāriņtiesa pieņem lēmumu par bērna ievietošanu ģimenē  ↓  Bāriņtiesa nosūta pieņemto lēmumu Inspekcijai reģistrēšanai uzskaites sistēmā  ↓  Inspekcija ievada datus uzskaites sistēmā    Līdz šim no Saeimas deputātu un nevalstisko organizāciju puses vairākkārtīgi ir izskanējis viedoklis, ka pašreizējā informācijas aprite kavē ātrāku bērna nokļūšanu audžuģimenē, jo process, kādā veidā un cik ilgā laikā bāriņtiesas iegūst informāciju par audžuģimeni, ir smagnējs, laikietilpīgs un aizņem būtiskus bāriņtiesu un Inspekcijas inspektoru resursus. Pašlaik bāriņtiesas pašas nevar piekļūt informācijai par potenciālajām audžuģimenēm uzreiz (audžuģimeņu profils, iespēja uzņemt bērnu u.c.) un audžuģimenes meklēšanu pēc bāriņtiesas pieprasījuma veic Inspekcija. Papildus jāuzsver, ka, jau šķirot bērnu no ģimenes uz bāriņtiesas locekļa vienpersoniskā lēmuma pamata, nepieciešams nekavējoties atrast audžuģimeni, kurā var ievietot bērnu, lai viņš nenonāktu bērnu aprūpes iestādē (gadījumos, ja uzreiz neizdodas atrast aizbildni). Tomēr, ņemot vērā, ka Inspekcijas inspektori veic arī citus ar audžuģimeņu uzraudzību un metodisko vadību saistītus darba uzdevumus, bāriņtiesām nepieciešamo informāciju ne vienmēr ir iespējams sniegt nekavējoties.  Saskaņā ar Granta līgumu Nr. JLS/2009/ISEC/AG/004, kas 2009.gada 11.decembrī tika noslēgts starp Iekšlietu ministrijas Informācijas centru un Eiropas Komisiju (turpmāk – projekts), tika izstrādāta Nepilngadīgo personu atbalsta informācijas sistēma. Projekta ietvaros bija paredzēts vienotā informācijas sistēmā izveidot arī visus bāriņtiesu lietu reģistrus, kas tajā laikā bija pieejami tikai papīra formātā, kas apgrūtināja citām kompetentajām institūcijām piekļuvi šai informācijai. Bāriņtiesu lietu reģistros, kuru izveidi paredz Ministru kabineta 2006.gada 19.decembra noteikumu Nr.1037 “Bāriņtiesu darbības noteikumi” (turpmāk – noteikumi) III nodaļa, ietilpst ne tikai reģistri, kuros ietverta informācija par nepilngadīgām personām, bet arī reģistri par pilngadīgām personām, kurām ir piešķirts audžuģimeņu statuss (noteikumuNr.1037 17.2.apakšpunkts un 19.punkts). Saskaņā ar noteikumu Nr.1037 III nodaļu katrai bāriņtiesai ir jābūt izveidotiem saviem bāriņtiesu lietu reģistriem atbilstoši šajos noteikumos minētajiem veidiem un saturam. Saskaņā ar noteikumu Nr.1037 17.punktu katra bāriņtiesa iekārto šādus lietu reģistrus: aizgādības tiesību pārtraukšanas un atņemšanas un aizgādības tiesību atjaunošanas lietu reģistru; audžuģimeņu lietu reģistru; adopcijas lietu reģistru; aizbildnības lietu reģistru; aizgādnības lietu reģistru; lietu alfabētisko reģistru.  Tā kā šiem reģistriem nepieciešamības gadījumā (piemēram, personas dzīvesvietas maiņas gadījumā, valsts un pašvaldības institūciju kompetencē esošo funkciju īstenošanai) nevar piekļūt ne citas bāriņtiesas, ne citas institūcijas, tika vērtēts jautājums par iespēju veidot valstī vienotu digitālu tiešsaistes platformu, ar kuras starpniecību informācija, ko sagatavojusi viena bāriņtiesa un ievietojusi savā bāriņtiesas lietu reģistrā, būtu nepieciešamības gadījumā operatīvi pieejama citai bāriņtiesai – konkrētās personas lietas pārņēmējai, kā arī citām kompetentām iestādēm, lai tās varētu nodrošināt normatīvajos aktos noteikto funkciju izpildi attiecībā uz konkrētu bāriņtiesu lietā minēto personu.  Attiecīgi projekta ietvaros tika pieņemts lēmums par minēto bāriņtiesu lietu reģistru digitalizēšanu, jo reģistri nepieciešami:   * Inspekcijai, lai nodrošinātu bāriņtiesu darba uzraudzību un metodisko vadību; * Pilsonības un migrācijas lietu pārvaldei Iedzīvotāju reģistrā esošās informācijas aktualizēšanai; * Valsts sociālās apdrošināšanas aģentūrai, lai nodrošinātu valsts sociālo pabalstu piešķiršanu audžuģimenēm, pieņemto lēmumu paziņošanu un izpildi; * pašvaldības sociālajam dienestam, lai nodrošinātu pašvaldības sociālo pabalstu piešķiršanu, pieņemto lēmumu paziņošanu un izpildi.   Ministru kabineta 2014.gada 25.marta noteikumu Nr.157 „Nepilngadīgo personu atbalsta informācijas sistēmas noteikumi” 5.22.apakšpunkts paredz Nepilngadīgo personu atbalsta informācijas sistēmā iekļaut informāciju no šādiem bāriņtiesu lietu reģistriem: no aizgādības tiesību pārtraukšanas un atņemšanas un aizgādības tiesību atjaunošanas lietu reģistra; no audžuģimeņu lietu reģistra; no adopcijas lietu reģistra; no aizbildnības lietu reģistra; no lietu alfabētiskā reģistra.  Saskaņā ar noteikumu Nr.1037 19.punktu audžuģimeņu lietu reģistrā iekļauj šādu informāciju:  - lietas indekss un numurs atbilstoši bāriņtiesas lietu sarakstam;  - bāriņtiesas nosaukums, pieņemtā lēmuma par personas piemērotību audžuģimenes pienākumu veikšanai numurs un lēmuma pieņemšanas datums;  - bāriņtiesas nosaukums, pieņemtā lēmuma par audžuģimenes statusa piešķiršanu numurs un lēmuma pieņemšanas datums;  - audžuvecāku vārds, uzvārds, personas kods un deklarētās dzīvesvietas adrese;  - bāriņtiesas nosaukums, pieņemtā lēmuma par bērna ievietošanu audžuģimenē numurs un lēmuma pieņemšanas datums;  - audžuģimenē ievietotā bērna vārds, uzvārds, personas kods un deklarētās dzīvesvietas adrese;  - vecāku vārds, uzvārds, personas kods un deklarētās dzīvesvietas adrese;  - iemesls bērna ievietošanai audžuģimenē;  - informācija par bērna audžuģimenes aprūpes izbeigšanos.  Atbilstoši Ministru kabineta 2014.gada 25.marta noteikumiem Nr.157 “Nepilngadīgo personu atbalsta informācijas sistēmas noteikumi” Iekšlietu ministrijas Informācijas centra pārziņā esošajā informācijas sistēmā jau ir iekļauta daļa informācijas par audžuģimenēm, kas pašlaik, atbilstoši minētajiem noteikumiem, jau ir jāvada bāriņtiesai.  Tādēļ Ministrija sadarbībā ar Inspekciju, Iekšlietu ministrijas Informācijas centru, Rīgas domes Labklājības departamentu, SIA “ZZ Dats” u.c. iesaistītajām organizācijām ir apzinājusi esošo situāciju audžuģimeņu uzskaitē un izvērtējusi iespējamos risinājumus informācijas ātrākai apritei par potenciālajām audžuģimenēm un bērniem, lai nodrošinātu pēc iespējas ātrāku bērna nonākšanu ģimeniskā vidē un nepieļautu bērna ievietošanu bērnu aprūpes iestādē.  Pašlaik kā efektīvākais risinājums ir izvirzīta Nepilngadīgo personu informācijas atbalsta sistēmas pilnveide. Konsultējoties ar Inspekciju, secināts, ka informācijas sistēma būtu papildināma ar šādu informāciju par audžuģimeni:   1. Dzīvesvietas fiziskie apstākļi (māja, dzīvoklis, istabu skaits, apstākļi, saimniecība, u.tml.); 2. Kontaktinformācija; 3. Audžuģimenes statusa piešķiršana/izbeigšana/atņemšana – datums, iemesli; 4. Nodarbinātība; 5. Vienā mājsaimniecībā esošās personas – bērni, vecāki u.c. personas (skaits, dzimšanas dati; 6. Jau pašlaik ģimenē ievietotie ārpusģimenes aprūpē esošie bērni; 7. Brīvā laika pavadīšanas iespējas (vietējā kopienā); 8. Saziņas valoda, citu valodu pielietojums ikdienā; 9. Reliģiskā piederība; 10. Papildu apmācības – datums, tēma; 11. Statuss – “brīvās” audžuģimenes, audžuģimenes pēc to specializācijas; audžuģimenes, kuras uz laiku nevar uzņemt bērnus; 12. Specializācija – kādas grupas bērnus audžuģimene var uzņemt; 13. Cita informācija.   Ievērojot minēto, secināms, ka, lai nodrošinātu personas datu apstrādi par personām, kurām ir piešķirts audžuģimeņu statuss, ir nepieciešams attiecīgi papildināt esošo tiesisko regulējumu un izstrādāt grozījumus Bāriņtiesu likumā, papildinot likumu ar normām, kas reglamentētu Audžuģimeņu informācijas sistēmas izveidi un tās darbību. Tas sekmētu ātrāku bērna nonākšanu ģimeniskā vidē, kā arī informāciju varētu apstrādāt elektroniski, būtiski ekonomējot laika resursus. Informācijas apstrāde bāriņtiesā informācijas sistēmas ietvaros ietvertu visu Fizisko personu datu aizsardzības likumā minēto datu apstrādi, proti, personas datu iegūšanu, nodošanu, labošanu, papildināšanu, ievadīšanu, izplatīšanu un dzēšanu.  Likumprojektā paredzēts papildināt Bāriņtiesu likumu ar jaunu 25.1pantu, kas reglamentēs Audžuģimeņu informācijas sistēmu.  Audžuģimeņu informācijas sistēmu paredzēts veidot kā valsts informācijas sistēmas „Integrētā iekšlietu informācijas sistēma” sastāvdaļu, un tās pārzinis būs Iekšlietu ministrijas Informācijas centr. Audžuģimeņu informācijas sistēmas mērķis ir veikt audžuģimeņu un audžuģimenēs esošo bērnu uzskaiti, lai veicinātu audžuģimenē esošo bērnu personisko un mantisko interešu aizstāvību.  Tiesības saņemt un izmantot Audžuģimeņu informācijas sistēmā iekļauto informāciju, tai skaitā personas datus, reglamentējošos normatīvajos aktos noteikto funkciju izpildei papildus bāriņtiesām paredzētas arī šādām institūcijām:  1) Valsts bērnu tiesību aizsardzības inspekcijai, lai nodrošinātu bāriņtiesu darba uzraudzību audžuģimenēs ievietoto bērnu tiesību aizsardzības jomā;  2) Pilsonības un migrācijas lietu pārvaldei, lai nodrošinātu audžuģimeņu statusu raksturojošās informācijas aktualizēšanu Iedzīvotāju reģistrā;  3) Valsts sociālās apdrošināšanas aģentūrai, lai nodrošinātu savlaicīgu lēmumu pieņemšanu sociālo pabalstu piešķiršanā par audžuģimenes pienākumu pildīšanu, šo lēmumu paziņošanu un izpildi;  4) pašvaldības sociālajam dienestam, lai nodrošinātu pašvaldības noteiktās sociālās garantijas audžuģimenēm.  Likumprojektā paredzēts deleģējums Ministru kabinetam noteikt informācijas sistēmā iekļaujamos datus, to apstrādes noteikumus un datu apstrādes kārtību par audžuģimenē ievietotiem bērniem un audžuģimenēm. Vienlaikus ar informācijas apstrādi vienotas valsts informācijas sistēmas ietvaros tiks uzlabota kompetentajām institūcijām pieejamās informācijas kvalitāte un pieejamība, uzlabotas starpinstitucionālās sadarbības tehniskās iespējas.  Likumprojekts paredz noteikt, ka informācijas sistēmā iekļaujamos datus par audžuģimenēm (statusa piešķiršana, atcelšana, izbeigšana), kā arī bērna ievietošanu audžuģimenē un audžuģimeņu uzraudzības rādītājus informācijas sistēmā glabā 10 gadus pēc audžuģimeņu statusa izbeigšanas vai atņemšanas. Pamatojums šādiem termiņiem ir saistīts ar to, ka mantisko un personisko interešu aktuāla aizsardzība ir nepieciešama arī noteiktu laika posmu pēc audžuģimeņu statusa izbeigšanas vai atņemšanas.  Likumprojektā iekļauts pārejas noteikums, ka regulējums par Audžuģimeņu informācijas sistēmu stājas spēkā 2018.gada 1.septembrī. |
| 3. | Projekta izstrādē iesaistītās institūcijas | Likumprojekta izstrādes laikā notika konsultēšanās ar Inspekciju un Iekšlietu ministrijas Informācijas centru. |
| 4. | Cita informācija | Uzdevums ņemts Valsts kancelejas kontrolē, uzdevuma Nr. 2017-UZD-946. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecināms uz Inspekciju, pašvaldībām, kā arī fiziskajām un juridiskajām personām, kuras iesaistītas audžuģimeņu un tajā ievietoto bērnu tiesību aizsardzībā. 2016.gada 31.decembrī kopumā valstī bija 575 audžuģimenes, kuras aprūpēja 1 193 ārpusģimenes aprūpē esošus bērnus. Latvijā 2017.gada otrajā pusē Latvijā ir 132 bāriņtiesas. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts vērsts uz Integrētās iekšlietu informācijas sistēmas darbības pilnveidi, nodrošinot iespēju kompetentajām institūcijām vienuviet operatīvi apstrādāt datus audžuģimeņu lietās, samazinot papīra dokumentu aprites apjomu un nepieciešamību gatavot e-parakstītu informācijas pieprasījumu par informāciju, kas iekļauta audžuģimeņu lietās.  Fiziskajām personām administratīvais slogs nemainās, jo tas nemaina šo personu tiesības un pienākumus, kā arī veicamās darbības.  Savukārt juridiskām personām, t.i., bāriņtiesām administratīvais slogs sākotnēji pieaugs, kamēr institūcijas pārorientēsies darbam ar informāciju par audžuģimeņu lietām vienotā informācijas sistēmā. |
| 3. | Administratīvo izmaksu monetārs novērtējums | Likumprojekts nerada papildus ietekmi uz administratīvajām izmaksām. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III.** **Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā salīdzinot ar valsts budžetu kārtējam gadam | izmaiņas salīdzinot ar kārtējo gadu | izmaiņas salīdzinot ar kārtējo gadu | izmaiņas salīdzinot ar kārtējo gadu |
| **1** | **2** | **3** | **4** | **5** | **6** |
| 1. Budžeta ieņēmumi: | 35 561 638 | 77 500 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 35 561 638 | 77 500 | 0 | 0 | 0 |
| LM apakšprogramma *22.02.00”* *"Valsts programma bērnu un ģimenes stāvokļa uzlabošanai" (dotācija no vispārējiem ieņēmumiem transferta pārskaitīšanai no LM uz IeM)* | 910 643 | 77 500 | 0 | 0 | 0 |
| LM apakšprogramma *97.02.00”Nozares centralizēto funkciju izpilde”* | 2 507 035 | 0 | 0 | 0 | 0 |
| IeM apakšprogramma *02.03.00 "Vienotās sakaru un Informācijas sistēmu uzturēšana un vadība" (Valsts pamatbudžeta iestāžu saņemtie transferti no valsts pamatbudžeta dotācijas no vispārējiem ieņēmumiem)- konsolidējamā pozīcija* | 13 921 541 | 77 500 | 55 720 | 0 | 0 |
| IeM apakšprogramma 11.01.00. " Pilsonības un migrācijas lietu pārvalde " (Valsts pamatbudžeta iestāžu saņemtie transferti no valsts pamatbudžeta dotācijas no vispārējiem ieņēmumiem)- konsolidējamā pozīcija | 18 222 419 | 0 | 21 780 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 35 573 509 | 77 500 | 77 500 | 0 | 0 |
| 2.1. valsts pamatbudžets | 35 573 509 | 77 500 | 77 500 | 0 | 0 |
| LM apakšprogramma *22.02.00”Valsts programma bērnu un ģimenes stāvokļa uzlabošanai" (valsts budžeta kapitālo izdevumu transferts no valsts pamatbudžeta dotācijas no vispārējiem ieņēmumiem uz valsts pamatbudžetu)- konsolidējamā pozīcija* | 910 643 | 77 500 | 0 | 0 | 0 |
| LM apakšprogramma *97.02.00”Nozares centralizēto funkciju izpilde” (valsts budžeta kapitālo izdevumu transferts no valsts pamatbudžeta dotācijas no vispārējiem ieņēmumiem uz valsts pamatbudžetu)- konsolidējamā pozīcija* | 2 507 035 | 0 | 77 500 | 0 | 0 |
| IeM apakšprogramma 02.03.00 "Vienotās sakaru un Informācijas sistēmu uzturēšana un vadība" | 13 921 864 | 77 500 | 55 720 | 0 | 0 |
| IeM apakšprogramma 11.01.00. "Pilsonības un migrācijas lietu pārvalde " | 18 233 967 | 0 | 21 780 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | -11 871 | 0 | -77 500 | 0 | 0 |
| 3.1. valsts pamatbudžets | -11 871 | 0 | -77 500 | 0 | 0 |
| LM apakšprogramma *97.02.00”Nozares centralizēto funkciju izpilde”- konsolidējamā pozīcija* | 0 | 0 | -77 500 | 0 | 0 |
| IeM apakšprogramma 02.03.00 "Vienotās sakaru un Informācijas sistēmu uzturēšana un vadība" | -323 | 0 | -55 720 | 0 | 0 |
| IeM apakšprogramma 11.01.00. " Pilsonības un migrācijas lietu pārvalde " | -11 548 | 0 | -21 780 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)\* | 0 | 0 | 0 | 0 | 0 |
| 5. Precizēta finansiālā ietekme: | 0 | 0 | -77 500 | 0 | 0 |
| 5.1. valsts pamatbudžets | 0 | 0 | -77 500 | 0 | 0 |
| 5.2. speciālais budžets | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | | | | |
| 6.1. Detalizēts ieņēmumu aprēķins | Atbilstoši Ministru kabineta 08.09.2017. sēdes protokollēmuma Nr.44 1.§ “Informatīvais ziņojums par fiskālās telpas pasākumiem un izdevumiem prioritārajiem pasākumiem valsts budžetam 2018.gadam un ietvaram 2018.-2020.gadam” atbalstīts priekšlikums papildu finansējumam Labklājības ministrijas prioritārajam pasākumam „Alternatīvo ģimenes aprūpes formu attīstība” finansēšanai 2018.gadā novirzot 163 894 euro apmērā, tai skaitā 77 500 euro Audžuģimeņu informācijas sistēmas izveidei un 86 394 euro Aizgādnības informācijas sistēmas izveidei.  Likumprojekts izstrādāts paredzot Audžuģimeņu informācijas sistēmas izveidi, kam 2018.gadā nepieciešami 77 500 euro.  Iekšlietu ministrijai (Iekšlietu ministrijas Informācijas centram) budžeta apakšprogrammā 02.03.00 “Vienotās sakaru un informācijas sistēmas uzturēšana un vadība“ izmaiņu veikšanai valsts informācijas sistēmā “Integrētā iekšlietu informācijas sistēma” – jaunu datu lauku izveide (izmaiņas ievades formās un meklēšanas formās, izdrukās), jaunas lietotāju lomas izveide, izmaiņu veikšana datu apmaiņas servisos, tehniskās specifikācijas izstrādei, analīzei, projektēšanai un programmatūras izmaiņu izstrādei un testēšanai (Audžuģimeņu informācijas sistēmas izveidei) un (Pilsonības un migrācijas lietu pārvaldei) budžeta apakšprogramma 11.01.00 “Pilsonības un migrācijas lietu pārvalde”) nepieciešams finansējums kopā 155 000 *euro* apmērā:  2017.gadā apakšprogrammā 02.03.00 “Vienotās sakaru un informācijas sistēmas uzturēšana un vadība“ nepieciešams papildu finansējums 77 500 *euro* apmērā (Audžuģimeņu informācijas sistēmas izstrādei ):  144 cilvēkdienas x 538,19 *euro\** = 77 500 *euro* (ar pievienotās vērtības nodokli) (EKK 5140 “Nemateriālo ieguldījumu izveidošana”).  2018.gadā nepieciešams papildu finansējums 77 500 *euro* apmērā Audžuģimeņu informācijas sistēmas izstrādei t.sk.:  - apakšprogrammā 02.03.00 “Vienotās sakaru un informācijas sistēmas uzturēšana un vadība“ 55 720 euro (104 cilvēkdienas x 535,77 *euro\** = 55 720 *euro* (ar pievienotās vērtības nodokli) (EKK 5140 “Nemateriālo ieguldījumu izveidošana”).  *\* vidējā cena IS izstrādes ārpakalpojumam nozarē.*  - apakšprogrammā 11.01.00 “Pilsonības un migrācijas lietu pārvalde” saskarņu izveidei starp valsts informācijas sistēmām – Iedzīvotāju reģistrs un Integrētā iekšlietu informācijas sistēmu nepieciešams finansējums 21 780 *euro* apmērā.  Lai izveidotu saskarnes nepieciešamas 40 cilvēkdienas (apjoms noteikts vadoties no iepriekš veiktajiem programmatūras izstrādes un uzlabošanas darbu veikšanai nepieciešamajiem laika, darba un izmaksu apjomiem darba dienas) Vienas cilvēkdienas izmaksas ir 450,- *euro* (bez PVN) (pēc vidējās tirgus cenas).  40 x 450 *euro* x 1,21 (PVN) = 21 780 *euro* (EKK 5121 “Datorprogrammas”).  Audžuģimeņu informācijas sistēmas izveides uzsākšanai 77 500 *euro* apmērā finansējums tiks nodrošināts Labklājības ministrijai piešķirto valsts budžeta līdzekļu ietvaros, sagatavojot rīkojuma Ministru kabineta rīkojuma projektu par finansējuma pārdali no Labklājības ministrijas uz Iekšlietu ministriju, pārdalot finansējumu no Labklājības ministrijas apakšprogrammas 22.02.00“Valsts programma bērnu un ģimenes stāvokļa uzlabošanai” 2017.gadā jaunajai politikas iniciatīvai „Alternatīvo ģimenes aprūpes formu attīstība” piešķirtā finansējuma, valsts budžeta kapitālo izdevumu transferta no valsts pamatbudžeta dotācijas no vispārējiem ieņēmumiem uz valsts pamatbudžetu pārskaitīšanai uz Iekšlietu ministrijas pamatbudžeta apakšprogrammu 02.03.00 “Vienotās sakaru un Informācijas sistēmu uzturēšana un vadība” 77 500 *euro* apmērā.  Finansējums 2018.gadā tiks plānots Labklājības ministrijas pamatbudžeta apakšprogrammā 97.02.00 ”Nozares centralizēto funkciju” valsts budžeta kapitālo izdevumu transferta no valsts pamatbudžeta dotācijas no vispārējiem ieņēmumiem uz valsts pamatbudžetu pārskaitīšanai uz Iekšlietu ministrijas pamatbudžeta apakšprogrammu 02.03.00 “Vienotās sakaru un Informācijas sistēmu uzturēšana un vadība” 55 720 *euro* apmērāun pamatbudžeta apakšprogrammu 11.01.00 “Pilsonības un migrācijas lietu pārvalde” 21 780 *euro*.”  Finansējums 77 500 *euro* apmērā ir iekļauts Labklājības ministrijas un Iekšlietu ministrijas maksimāli pieļaujamajā valsts pamatbudžeta izdevumu apjomā 2018.gadam un atbilstoši tiks iestrādāts likumprojektā “Par valsts budžetu 2018.gadam” un likumprojektā “Par vidēja termiņa budžeta ietvaru 2018., 2019. un 2020.gadam”. | | | | |
| 6.2. Detalizēts izdevumu aprēķins |
| 7. Cita informācija | Ņemot vērā, ka viss nepieciešamais finansējums 2018.gadam 77 500 euro apmērā ir iekļauts Iekšlietu ministrijas maksimāli pieļaujamajā valsts pamatbudžeta izdevumu apjomā apakšprogrammā 02.03.00 “Vienotās sakaru un informācijas sistēmas uzturēšana un vadība“, bet finansējums nepieciešams arī apakšprogrammai 11.01.00 “Pilsonības un migrācijas lietu pārvalde” 21 780 euro, tad, lai nodrošinātu nepieciešamo finansējumu arī apakšprogrammā 11.01.00 “Pilsonības un migrācijas lietu pārvalde”) Iekšlietu ministrija iesniegs priekšlikumu apropriācijas pārdalei starp apakšprogrammām likumprojekta “Par valsts budžetu 2018.gadam” un likumprojekta “Par vidēja termiņa budžeta ietvaru 2018., 2019. un 2020.gadam” izskatīšanas gaitā uz 2.lasījumu. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojekts izskatāms vienotā paketē ar Finanšu ministrijas sagatavoto likumprojektu „Par valsts budžetu 2018.gadam”.  Pēc likumprojekta pieņemšanas Saeimā Labklājības ministrija sadarbībā ar Iekšlietu ministrijas Informācijas centru un Inspekciju nodrošinās Ministru kabineta noteikumu par Audžuģimeņu informācijas sistēmu izstrādi. |
| 2. | Atbildīgā institūcija | Labklājības ministrija |
| 3. | Cita informācija | Nav. |

|  |
| --- |
| **V Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2015.gada 9.martā Ministru kabinets ar rīkojumu Nr.114 apstiprināja Koncepciju, kuras izstrādes gaitā notika konsultācijas ar nevalstiskajām organizācijām, ar kurām Ministrija ir noslēgusi sadarbības līgumus, piemēram, biedrību “Latvijas SOS Bērnu ciematu asociācija”, biedrību “Attīstības centrs ģimenei”, Latvijas Audžuģimeņu biedrību, biedrību “Azote” un citām. Kopumā sabiedriskās organizācijas atzīst koncepcijas projektā ietvertās problēmas un risinājumus un atbalsta adopcijas sistēmas pilnveidošanai piedāvātās izmaiņas, līdz ar to Likumprojekta izstrādā nebija nepieciešams nodrošināt sabiedrības līdzdalību, jo tas paredz Koncepcijā ietverto pasākumu ieviešanu. |
| 2. | Sabiedrības līdzdalība projekta izstrādē |
| 3. | Sabiedrības līdzdalības rezultāti |
| 4. | Cita informācija | Nav. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| *Likumprojekts šo jomu neskar.* |

Labklājības ministrs J.Reirs

15:47

B.Stankēviča, 67021590

[Baiba.Stankevica@lm.gov.lv](mailto:Baiba.Stankevica@lm.gov.lv)

3132